Besetters verlaat grond in Kaapse middestad | Netwerk24
Besetters verlaat grond in Kaapse middestad
Deur Malherbe Nienaber 06 Desember 2018 16:09
Die besetters van "Site B" in Roggebaai, Kaapstad, het die perseel verlaat nadat 'n interdik teen hulle gekry is deur die maatskappy wat die grond wil ontwikkel.
Die besetters, lede van onder meer Reclaim the City en die Social Justice Coalition, is Dinsdagaand deur Growthpoint Properties van dié hofbevel in kennis gestel en het toe die perseel aan die onderste punt van Lang- en Loopstraat verlaat.
Aktiviste het Dinsdagoggend die perseel beset en sinkhuise daarop gebou.
Timothy Irvine, batebestuurder van Growthpoint in Kaapstad, het Woensdag bevestig dat 'n dringende aansoek by die hooggeregshof in Kaapstad teen besetters op Site B ingedien is.
Growthpoint het in 2016 die grond van die Kaapse metroraad op 'n veiling vir R86,5 miljoen gekoop.
Sedertdien beweer aktiviste dat Growthpoint die terrein teen tot R140 miljoen te min gekoop het omdat die eiendom aansienlik ondergewaardeer was.
"Ons het na die veiling gegaan en die grond gekoop. Dit is eintlik 'n saak tussen die betrokke groepe en die metroraad," sê Irvine.
Reclaim the City, die Social Justice Coalition en ander organisasies het Dinsdagoggend aangedui dat hulle met die besetting dié grond "terugneem". Hulle wil hê staatsgrond moet vir bekostigbare behuising gebruik word.
Teen die aand het Reclaim the City gesê dat 'n gewapende reaksie-eenheid gestuur is om die hofbevel – "wat met leuens verkry is" – uit te voer.
"Hulle sê dat ons erwe van die grond wil verkoop en dat ons mislei is. Nee, dit is net die begin."
This morning, we came to reclaim Site B. This was public land that was sold to Growthpoint Properties. The City lost up to R140m on the auction because they undervalued it - a gift of our best land to one of the wealthiest companies on the JSE. #siteb #LandExpropriation pic.twitter.com/FZoE4zL0ow
Volgens Reclaim the City het Growthpoint in sy aansoek aangevoer dat die besetters die grond onwettiglik wil onteien en dat die maatskappy risiko loop om die eiendom te verloor.
In Oktober het lede van Reclaim the City en Ndifuna Ukwazi na die kantoor van Growthpoint Properties opgeruk met vrae oor die "afslag" van R140 miljoen. Hulle sê die eiendom se werklike waarde kon tot R230 miljoen beloop het en dat die volle grootte van die toegelate ontwikkelingsgebied nie in ag geneem is nie.
Patricia de Lille, voormalige burgemeester van Kaapstad, het in September gevra vir 'n forensiese ondersoek na die verkoop van die erf. Dit het gevolg ná aantygings dat die grond, wat voorheen as 'n parkeerterrein gebruik is, "ernstig ondergewaardeer" is.
Private thugs sent to intimidate. This is how property power works. Always violent. Never just. No matter from the government or wealthy companies. And because we ask, "Why do we have so little? Why are we still struggling? Why has so little changed?" #SiteB pic.twitter.com/1ljam2llMR
Growthpoint het in 'n verklaring op 25 Oktober bevestig dat hy Site B met kontant gekoop het en eienaarskap op 7 Maart 2017 ontvang het.
"Ons het nie vooraf geweet van enige regte om meer as 17 500 m² op Site B te ontwikkel nie. Dit was altyd ons bedoeling om vir bykomende regte aansoek te doen en het eers in April 2017 ontdek dat die erf vir ontwikkeling van tot 46 000 m² gesoneer is."
Volgens Growthpoint het die metroraad se departement vir eiendomsbestuur bevestig dat 'n billike prys vir die grond betaal is en 'n deursigtige proses gevolg is.
Aansoek word gedoen vir die bou van winkels, kantore en 'n hotel op die terrein. Dié ontwikkeling kan op 'n belegging van R2,2 miljard in die stad neerkom.
Growthpoint besit tans eiendom ter waarde van R17,2 miljard in die Wes-Kaap, sowel as 'n belang van 50% in die V&A Waterfront wat op R9,1 miljard gewaardeer is.